b"\n_START_ARTICLE_\n\xc3\x86reslegionen\n_START_PARAGRAPH_\n\xc3\x86reslegionen (fransk: L\xc3\xa9gion d'honneur) er en fransk fortjenstorden innstiftet av f\xc3\xb8rstekonsul Napol\xc3\xa9on Bonaparte i den franske republikk 19. mai 1802. Tanken var \xc3\xa5 skape en \xc3\xa6resbevisning som skulle erstatte de kongelige ordener og \xc3\xa6resbevisninger. Disse ble etter revolusjonen opphevet i 1791. \xc3\x86reslegionen har siden opprettelsen overlevd vekslingen mellom republikk og monarki og utdeles fortsatt av den franske stat. Republikken Frankrikes president er ordenens stormester.\n_START_SECTION_\nOrdenstegn\n_START_PARAGRAPH_\n\xc3\x86reslegionens ordenstegn er en stjerne med fem armer. Mellom armene finnes kranser av laurb\xc3\xa6r og eik. I midten av stjernen sitter en avbildning av et kvinnehode, et symbol for republikken. Ordensb\xc3\xa5ndet er i r\xc3\xb8dt.\n_START_SECTION_\nTildeling\n_START_PARAGRAPH_\n\xc3\x86reslegionen kan tildeles borgere av Frankrike og andre land for sivile eller milit\xc3\xa6re fortjenester. Ordenen kan ogs\xc3\xa5 tildeles posthumt. Innehavere av f\xc3\xb8rste klasse erkjennes ogs\xc3\xa5 en pensjon. Tildelings skjer etter presidentens eller storkanselliets bestemmelse, etter innstilling fra en statsr\xc3\xa5d.\n_START_SECTION_\nNorske innehavere\n_START_PARAGRAPH_\nOpp gjennom \xc3\xa5rene er en del nordmenn blitt tildelt \xc3\x86reslegionen, vanligvis fordi de har gjort en spesiell innsats for franske interesser. Kong Harald V er innehaver av storkors, det var ogs\xc3\xa5 Haakon VII og Olav V. Oberst Birger Eriksen var offiser. Andre norske innehavere er statsminister Thorbj\xc3\xb8rn Jagland, professor Leiv Flydal, generalmajor Hans Reidar Holtermann, forretningsmann Knut Faremo, skuespillerinne Wenche Foss, kokk og president i Bocuse d'Or Europe Eyvind Hellstr\xc3\xb8m, FNs spesialutsending for Libanon Terje R\xc3\xb8d-Larsen, Arne Rettedal, Arbeiderpartipolitikeren Oscar Torp og direkt\xc3\xb8r Wilhelm Holst. _NEWLINE_I forbindelse med 50-\xc3\xa5rsjubileet for landgangen i Normandie ble Hugo Munthe-Kaas hedret med \xc3\x86reslegionen. Ved 60-\xc3\xa5rsmarkeringen av landgangen i Normandie ble ni norske krigsveteraner hedret med \xc3\x86reslegionen: Gunnar Knudsen, Lars Arholm, Anders O. Standnes, Johannes Helland, Antoni Lunder, Rangvald Myhre, Bertel Bj\xc3\xb8rvik, Enevold Falsen Schr\xc3\xb8der og Johannes Bauge. I forbindelse med 70-\xc3\xa5rsjubileet for landgangen i Normandie ble krigsveteran John Pettersen tildelt riddergraden av \xc3\x86reslegionen."